Der var bål og brand i gaderne på Nørrebro i København den 14. april, da Rasmus Paludan holdt demonstration på Blågårds Plads.

En stor gruppe - især unge - mennesker skabte kaos i de københavnske gader, og nu efterlyser Københavns Politi én af dem, der er mistænkt for vold mod en polititjenestemand.

Manden beskrives som ca. 18 - 20 år, 170 - 175 cm. høj, almindelig af bygning, anden etnisk herkomst end dansk, iført sort kasket, mørk camouflagefarvet jakke med pelskrave og mørkeblå jeans.

Har du oplysninger i sagen, kan Københavns Politi kontaktes døgnet rundt på telefon 114 eller på kbh@politi.dk.

Her er manden, som politiet efterlyser Fold sammen Læs mere Læs mere

Københavns Politi har ikke mere at tilføje til sagen, oplyses det til B.T.

Ved urolighederne blev politiet mødt med alt fra fyrværkeri og kanonslag til forhåndenværende kasteskyts som plastikstole, brosten og materiale fra vejafspærringer, ligesom der blandt andet i Korsgade blev antændt bål midt på kørebanen.

Den utrygge stemning spredte sig senere på aftenen til flere andre københavnske bydele.

Rasmus Paludan blev under urolighederne kørt væk fra Blågårds Plads i en hollændervogn med udrykning.